সর্বভারতীয় কুস্তি ফেডারেশন ট্রায়ালের ব্যবস্থা না করলে আদালতের দ্বারস্থ হতে পারেন সুশীল কুমার! 
রিও অলিম্পিক্সে অংশ নিতে মরিয়া সুশীল ইতিমধ্যেই ট্রায়ালের আবেদন জানিয়ে চিঠি দিয়েছেন প্রধানমন্ত্রীর দফতর, ভারতীয় অলিম্পিক সংস্থা এবং কুস্তি সংস্থাকে। কিন্তু সেই আবেদনের ভিত্তিতে এখনও পর্যন্ত নরসিংহ যাদবের বিরুদ্ধে ট্রায়ালে নামার ব্যাপারে কোনওরকম আশ্বাস পাননি তিনি। বেজিং ও লন্ডন অলিম্পিক্সে কুস্তিতে পদকজয়ী সুশীল শনিবার সোশ্যাল নেটওয়ার্কিং ওয়েবসাইটে ভক্তদের সমর্থন চেয়ে বার্তা দিয়েছেন। হিন্দিতে তিনি টুইট করেছেন, ‘স্বপ্ন ছিল দেশের জন্য সোনা জিতব। কিন্তু শুধু কথা বলে স্বপ্নপূরণ হয় না। আমি লড়াইয়ের জন্য প্রস্তুত। বন্ধুদের সমর্থন চাই’। 
সুশীল আদলতে যাওয়ার কথা ভাবলেও তাঁর কোচ সৎপাল সিংহ এখনও আশাবাদী। তিনি বলেছেন, ‘‘আমরা ওদের উত্তরের অপেক্ষায় আছি। সুশীল প্রধানমন্ত্রীর সঙ্গে দেখা করার আর্জি জানিয়েছে। আশা করছি, সরকারের তরফে কোনও উত্তর দেওয়া হবে।’’ তিনি আরও বলেছেন, ‘‘মনে হয় সুশীলকে ট্রায়ালে নামার সুযোগ দেওয়া হবে। না হলে আদালতই শেষ ভরসা।’’